runetrust/blame-folketinget-dk huggingface dataset:
Mette Thiesen (UFG), 2023-02-07:
Tusind tak.
Jeg tror, vi alle sammen har haft sorg tæt inde på livet, og jeg tror, vi alle sammen ved, hvor lammende og hvor ødelæggende det kan være, hvordan man kan føle, at man er ude på helt dybt vand, at man er ved at drukne, og at man simpelt hen ikke ved, hvordan man kommer op igen.
Når man står som familie i sådan en situation, er det vanvittig nødvendigt, at man får hjælp, hvis man har brug for det.
Det kan være rigtig svært at række hånden ud, for kommer man nu til at træde nogen over tæerne, og derfor vil der også være rigtig mange, som har svært ved at håndtere det, når de mister en, der er så tæt på en, at de næsten ikke føler, de kan fortsætte uden den person.
Det er jo det, vi adresserer i dag, og det er så vigtig en problemstilling.
Jeg vil bare starte med at sige tusind, tusind tak til dem, som har stillet borgerforslaget, tusind tak til alle de mennesker, der har skrevet under på det, for det her er så vigtigt.
Jeg er selv skolelærer, jeg har også oplevet, når børn har været i sorg, og jeg kan også huske fra min egen tid, da jeg gik i folkeskolen, hvordan specifikt en af mine veninder faktisk mistede begge sine forældre, og hvor meget det ødelagde, fordi det var så svært at komme videre.
Jeg skal da være fuldstændig ærlig at sige, at jeg dengang også, nu var jeg selvfølgelig heller ikke så gammel, syntes, det var rigtig svært at række ud, for hvad skulle man sige?
Der er jo ikke nogen ord, der kan udfylde det tomrum, når nogen mister en, de elsker så ekstremt højt.
Derfor synes vi sådan set også i Dansk Folkeparti, at det her er et rigtig, rigtig godt borgerforslag, og vi har også tænkt os at støtte det.
Jeg synes, det var rigtig godt, at der kom et forslag om en beretning, det håber jeg vi er flere der kan mødes om, for jeg tror også, vi alle sammen kan blive enige om, at der skal sættes lidt mere tempo på det her, for det må ikke være sådan, at der er nogen familier derude, der drukner i sorgen, og som ikke får den livline, ikke får den redningskrans, som det kan være, at der er nogen, der træder til og hjælper, når man står i en situation, som man har svært ved håndtere selv.
Derfor glæder jeg mig også til, at vi efterbehandler det her forslag.
Men det er ekstremt vigtigt, og det er også ekstremt vigtigt, at der bliver handlet på det her nu, for det må ikke være sådan, at der er nogle familier derude, der går under, fordi de ikke kan få den rigtige hjælp, når de står i den kæmpe livskrise, som det er at miste en, som er med til at holde en oven vande.
Så vi støtter borgerforslaget og støtter også, at der bliver lavet en beretning blandt forhåbentlig rigtig mange partier, så vi virkelig kan få sat fart på det her og få landet en rigtig god løsning meget snart.
Sjúrður Skaale (JF), 2023-02-07:
Tak for det.
Som sagt sætter jeg stor pris på de ambitioner, man har.
Men jeg er lidt i tvivl om, om det er penge alene, der løser det her, for der er også en slags inerti i det her.
Der er en inerti i det, for hvis vi f.eks. tager Finansiel Stabilitets sager, har de vel kostet 1 mia. kr., og hundredtusindvis af kroner er gået til advokatsalærer.
Jo længere sagerne varer, jo længere de trækker ud, jo flere penge tjener advokaterne.
De har en klar interesse i, at det trækker ud så længe som muligt.
Derfor er det ikke kun med penge, at det her skal løses.
Jeg er sikker på, at det kræver, at der bliver sat sådan en pæl ned, og at nogle principper, som kunne være gældende, bliver trukket op.
Når man kan bygge et krydstogtskib på et år eller en flyvemaskine på et år, kan man vel også klare at afvikle en retssag på f.eks. 5 år.
Mette Frederiksen (S), 2023-02-07:
Jeg tror ikke, det vil være rigtigt af mig at gå ind i så konkret en sag og udlægge, hvad konsekvenserne af den kan have været.
Jeg tror, jeg vil henholde mig til det, jeg allerede har sagt, nemlig at jeg synes, de lange ventetider er et reelt problem for os som retssamfund og først og fremmest for ofrene – der bliver her nævnt voldsforbrydelser, og jeg kunne også nævne voldtægt og andre ting – men det kan det selvfølgelig også være for gerningsmanden, hvad enten dommen falder ud til den ene eller til den anden side.
Nu blev der givet nogle eksempler fra Færøerne før.
Så jeg synes, vi skal have nedbragt de sagsbehandlingstider, men jeg bliver også nødt til at sige over for Folketinget, at det gør man ikke gratis.
Altså, der er jo en grund til, at tingene sander til.
Så vi har behov for at bruge flere penge inde i domstolenes arbejde, kan man sige, men i allerhøjeste grad også i forhold til at sikre, at dem, der så skal afsone en dom, faktisk kan afsone den, for vi mangler kapacitet i kriminalforsorgen.
Og det bekræfter jo bare endnu en gang, at vi har behov for at generere noget finansiering til det her samfund, fordi der er nogle uløste opgaver, og her bliver der peget på en af dem.
Anders Kronborg (S), 2023-02-07:
Det er jo sådan et spørgsmål, man kun lige har kort tid til at vurdere konsekvenserne af, og det håber jeg også at ordføreren for Dansk Folkeparti har forståelse for.
Så jeg vil i hvert fald som minimum give ordføreren for Dansk Folkeparti håndslag på, at vi vil bestræbe os på, at den udvalgsbehandling, vi får om det her lovforslag, bliver grundig og omhyggelig, og at der bliver tid til at spørge ind til de ting, der måtte ligge, og som Dansk Folkeparti har lyst til at grave i.
Det vil jeg i hvert fald give håndslag på.
Og så tænker jeg, at det processuelle må vi have nogle nærmere drøftelser om i udvalget.
Sådan overordnet synes jeg faktisk det giver god mening at samle de ting i det her lovforslag, men lad os få en drøftelse af det i udvalget.
Hans Kristian Skibby (DD), 2023-02-07:
Jeg undrer mig lidt over det svar, der kommer fra ordføreren.
Jeg synes jo med al respekt godt, at man kan spørge en ordfører fra det største regeringsparti om, hvad indgangsvinklen vil være til, at det faktisk er et problem, at halvdelen af det her lovforslag omhandler ét politisk forlig og den anden halvdel omhandler et andet politisk forlig, og at det ikke er de samme partier, der er med i begge forlig.
Derfor må man vel også godt kunne forvente et svar på, om regeringspartiet Socialdemokraterne vil acceptere, at man naturligvis ikke skal bindes på hænder og fødder, når man er med i det ene af de to forlig, men ikke i det andet.
Det må man kunne få et svar på.
Anders Kronborg (S), 2023-02-07:
Jo, man kan vel, hvis man vil, skabe sådan lidt gnidninger i forbindelse med alle ting.
Nu er det jo hverken Vorbasse Marked, vi står på, eller for den sags skyld Døllefjelde-Musse Marked; det er en seriøs Folketingssal.
Jeg synes sådan set, at jeg er kommet med en udstrakt hånd til Dansk Folkepartis ordfører i forhold til en grundig og seriøs udvalgsbehandling.
Jeg synes som udgangspunkt, at det er meget fornuftigt at samle de ting i det her lovforslag, men lad os høre, hvad vi har, i forbindelse med udvalgsbehandlingen.
Senere kommer ministeren jo på, og så kan man også spørge ministeren.
Jeg mangler dog nogle stærkere argumenter for det, og der er også nogle partier, der, om man så må sige, er kommet sent til.
Danmarksdemokraterne, som hr. Hans Kristian Skibby repræsenterer, var jo kun kortvarigt i Folketinget i sidste periode, inden der kom et valg.
Men jeg synes sådan set, at man strækker sig ret langt, når man også tilkendegiver, at man gerne vil have en ordentlig og seriøs udvalgsbehandling.
Det er muligt, at svaret ikke er godt nok for hr. Hans Kristian Skibby, men jeg synes sådan set, at armene er strakt ud til en åbning.
Hans Kristian Skibby (DD), 2023-02-07:
Jeg synes i hvert fald gerne, jeg vil rose ordføreren for at kunne få Døllefjelde-Musse Marked ind i den her debat; så er ordføreren mere kreativ end Stein Bagger og hele hans ledelsesgang.
Altså, det er jo ikke det, vi spørger om her.
Det, vi spørger om, vedrører, at der er to politiske aftaler, og at det her er et lovforslag, hvor man så indarbejder to forskellige forligstekster.
Så må et regeringsbærende parti da også godt kunne se, at man jo ikke på den måde kan acceptere, at to forskellige forligstekster forbindes med hinanden.
Anders Kronborg (S), 2023-02-07:
Jeg kan sagtens se, at der er nogle argumenter for hr. Hans Kristian Skibby.
Omvendt synes jeg, at det forslag, der her er fremsat af regeringen, er både ambitiøst og rigtigt; det har jeg klart givet udtryk for.
Det kan jeg stå på mål for.
Jeg indgår gerne i en drøftelse om det i forbindelse med udvalgsbehandlingen, men som udgangspunkt kan vi støtte det forslag, der ligger her.
Peter Kofod (DF), 2023-02-07:
Tak for det, og tak for ordførertalen.
Jeg er såmænd bare interesseret i at høre, om Socialdemokratiet vil være indstillet på at dele lovforslaget.
Der er jo tale om et lovforslag, der samler eller udmønter flere forskellige politiske aftaler, heriblandt en, som Dansk Folkeparti er en del af, og som vi derfor støtter varmt op om, og en, som vi ikke er en del af.
Og jeg synes måske, det lidt er en uskik, at man blander de der ting.
For vi står selvfølgelig fuldstændig på mål for de ting, som vi har været med til at aftale, men i forbindelse med alt andet stiller vi os mere frit, og det vil vi så dykke ned i senere.
Så vil Socialdemokratiet være med til at splitte de her ting, så vi i hvert fald på et oplyst grundlag kan tage stilling til, hvad vi kan støtte, og hvad vi måske vil støtte?
Mohammad Rona (M), 2023-02-07:
Tak for det.
Danmark skal være et grønt foregangsland, når det handler om klimamål og grøn omstilling.
Vi har forpligtet os til at reducere vores udledninger af drivhusgasser med 70 pct. i 2030.
Det er derfor vigtigt, at vi allerede nu træffer beslutninger, som sikrer stabile rammer for den langsigtede grønne omstilling.
Jeg vil kort sige noget om lovforslagets to dele.
Den første del indeholder en forhøjelse af energiafgiften og aftale om grøn skattereform.
Formålet er at understøtte en grøn omstilling af det danske energiforbrug ved at gøre det dyrere for erhverv at anvende fossile brændsler som en del af deres virksomhed.
De høje energipriser, som vi har set de sidste år, understreger erhvervslivets behov for, at vi omstiller os fra sort til grøn energi.
Den andel del indeholder en omlægning af pesticidafgifterne og politisk aftale om sprøjtemiddelstrategi 2022-26.
Her er formålet at opnå en meget lav belastning med sprøjtemidler.
For et år siden blev en bred kreds af partier enige om, at brugen af sprøjtemidler skulle minimeres, og at de samtidig skal være mindst muligt belastende for vores sundhed og miljø.
Begge områder er store og vigtige for vores videre arbejde med vores klimamålsætning, så derfor glæder jeg mig personligt også til at arbejde videre med lovforslaget i udvalget.
Sigurd Agersnap (SF), 2023-02-07:
Tak for ordet, formand.
Her er jo tale om et omfattende lovforslag med flere elementer.
Det indikerer titlen på lovforslaget også tydeligt, som ordføreren for Socialdemokratiet var inde på.
Lovforslaget implementerer dele af den grønne skattereform og aftalen om sprøjtemiddelstrategien.
Det er to aftaler, som SF er en del af, og jeg skal heller ikke trække spændingen unødigt: Vi har også i sinde at stemme for lovforslaget her.
SF stemmer generelt for lovforslag, som trækker Danmark i en grønnere retning.
Ved at hæve energiafgifterne på fossile brændsler i erhvervslivet kan vi understøtte en hurtigere grøn omstilling, skabe et incitament til at gå over til grønnere energikilder og forventeligt reducere klimabelastningen med 500.000 t CO 2 -ækvivalenter årligt.
Det er et godt skridt på vejen, og det er også et skridt mod en højere og mere ensartet CO 2 -afgift, som flere rigtigt påpeger i høringssvarene.
Ligeledes mener vi også, at den anden del af lovforslaget er god: at få omlagt afgiften på sprøjtemidler og pesticider, så de mest forurenende produkter pålægges en højere afgift.
Landbruget har et stort ansvar for forureningen af vores vandløb, natur og drikkevand, og dermed er det også en vigtig del af løsningen.
Vi skal have langt bedre styr på brugen af pesticider.
Der skal anvendes så få sprøjtemidler som muligt, og dem, som anvendes, skal være så skånsomme for miljøet som muligt.
Omlægningen af afgiften vil forhåbentlig og forventeligt reducere brugen af sprøjtemidler, ikke mindst de mest forurenende af dem.
Det er nødvendigt, for som de seneste dages debat og afdækninger i pressen har vist, har vi fortsat et stort problem med forurening af vores drikkevand og vores natur.
Det vil kræve politisk handling, også ud over denne aftale.
Alt i alt er vi glade for disse to aftaler, som nu implementeres, om en højere energiafgift på fossile brændsler og en højere afgift på de sprøjtemidler, som indeholder flest pesticider.
Det er godt for klimaet og godt for miljøet, men vi er ikke i mål, vi er på vej.
Der skal laves flere aftaler, og de skal også føres ud i virkeligheden.
Erhvervslivet er en vigtig del af løsningen på den grønne omstilling, men det kræver også klare klima- og miljøkrav til erhvervslivet og til landbruget.
Det er med til at rykke vores samfund i en grønnere retning, men det er også med til at styrke vores erhvervsliv.
SF støtter lovforslaget, og vil se frem til den fortsatte debat.
Jeg skulle også hilse fra Alternativet, Enhedslisten og Radikale Venstre og sige, at de også tager positivt imod lovforslaget.
Tak for ordet.
Hans Kristian Skibby (DD), 2023-02-07:
Tak, hr. formand.
Lovforslaget, som vi behandler her, er, som det også tidligere er blevet nævnt her i forbindelse med lovbehandlingen, et lovforslag, som indeholder nogle ting, som er indgået i to forskellige politiske aftaler.
Lovforslaget udmønter bl.a. første del af den grønne skattereform, som blev indgået under den forrige regering, og med den betyder det, at man forhøjer nogle energiafgifter primært på de fossile brændstoffer.
Det er den ene del af det.
Den anden er så, at der jo er blevet indgået en politisk aftale om en sprøjtemiddelstrategi, som en anden kreds af aftalepartier står bag.
Som vi også nævnte tidligere, er det sådan, at det selvfølgelig giver nogle udfordringer, når det samme lovforslag indeholder to forskellige politiske aftaler til udmøntning.
Derfor har vi i Danmarksdemokraterne noget vanskeligt ved at støtte lovforslaget på den nuværende præmis.
Så vi håber selvfølgelig, at regeringen vil se positivt på, at vi får delt det her lovforslag i to, således at vi også i Danmarksdemokraterne har mulighed for at støtte de dele, der har med den ene reform at gøre – det er den politiske aftale om en sprøjtemiddelstrategi – og at vi således ikke kan støtte det, som ligger inden for den grønne skattereform.
Det er jeg sikker på at regeringen vil, og når den tid så kommer – og nu må vi se, hvad udvalgsarbejdet munder ud i – vil vi sådan set have mulighed for både at kunne stemme ja og nej til det her lovforslag.
Det var det hele.
Steffen W. Frølund (LA), 2023-02-07:
Tak for det, formand.
Dele af lovforslaget udmønter aftaler, som Liberal Alliance er med i, og andre dele af lovforslaget udmønter aftaler, som Liberal Alliance ikke er med i.
Så jeg vil bare tilkendegive, at vi også kunne være villige til at støtte opsplitningen af det her lovforslag i to.
Den første del er selvfølgelig det her med, at man gerne vil forhøje energiafgiften på de fossile brændstoffer for erhverv, og det bliver indfaset fra 2023 til 2025.
Det er selvfølgelig med det formål at understøtte den grønne omstilling.
Og det er den aftale, vi ikke er med i, men vi kan alligevel støtte det her delelement, fordi der er brug for, at vi i en periode udligner effekterne af en høj, flad, ensartet CO 2 -afgift, indtil vi er helt i mål med det.
Hvis vi ikke gjorde det, kunne vi ende med en masse uhensigtsmæssige forvridningsresultater og med incitamenter, der var lidt uhensigtsmæssige, og det vil vi gerne undgå.
Den anden del af lovforslaget, det her med sprøjtemiddelstrategien, er noget, som Liberal Alliance er med i, og det vil vi selvfølgelig fortsat være – det er for at gøre det mindre attraktivt at bruge sprøjtemidler, der belaster vores miljø og vores sundhed.
Jan E. Jørgensen (V), 2023-02-07:
Jeg vil sådan set bare bede Liberal Alliances skatteordfører om at hilse klimaordføreren og sige tak.
Tak for det.
Tak til skatteministeren for talen, og tak for det brede samarbejde i de tidligere aftaler, som bl.a. ligger til grund for lovforslaget, som der har været.
Med det her lovforslag har Danmark et stort potentiale til at blive endnu grønnere som land – et land, der tager ansvar for de fælles klimamæssige spørgsmål, som jo ikke bare Danmark, men hele verden står over for.
Det er en fælles opgave, og derfor skal vi som samfund handle og udvise ansvar.
Derfor glæder det mig, og det glæder hele Venstre, at vi med et meget bredt flertal i Folketinget tidligere har indgået nogle vigtige politiske aftaler, som nu bliver udmøntet i lovgivning.
Et af de altafgørende og vigtigste instrumenter for at nå vores klimamål er en reduktion af CO 2 -udledningen gennem en forhøjelse af energiafgiften på fossile brændsler, altså olie, kul og gas.
Og en CO 2 -afgift på varer, som i dag ikke er underlagt en afgift, og en ligestilling af konkurrenceforholdene mellem store og mindre energianlæg, som udleder NO x ved forbrænding, er også blandt nogle af de vigtige redskaber, som det her lovforslag indeholder; NO x er jo en af de helt store årsager til luftforurening.
Et tredje element i loven er en omlægning af pesticidafgiften.
Omlægningen vil gøre det mere attraktivt dels at bruge færre sprøjtemidler, dels at anvende de sprøjtemidler, der er mindst miljøbelastende, når man så bruger sprøjtemidler.
Så Venstre støtter lovforslaget.
Vi er en del af aftalekredsen, og i Venstre ser vi frem til den videre drøftelse af lovforslaget og ikke mindst til udvalgsbehandlingen.
Peder Hvelplund (EL), 2023-02-07:
Der, hvor det skiller os i dag, er ved spørgsmålet om, om der er en sundhedsfaglig begrundelse for det.
Sådan er det med tandbehandling, sådan er det i sundhedsvæsenet.
Præcis de samme kriterier bør gøre sig gældende, uanset om det handler om sundhedsvæsenet eller det handler om tandbehandling.
Der bør ikke være nogen forskel.
Mikkel Bjørn (DF), 2023-02-07:
Det er på mange måder et sympatisk forslag, vi skal behandle her.
Og det er ekstremt ulykkeligt, når det skyldes økonomiske hensyn.
Vi har desværre en stor social ulighed på det her område, og det har længe været et vigtigt indsatsområde for Dansk Folkeparti.
Dansk Folkeparti har bl.a. sikret behandling til kræftpatienter med stråleskader og folk med Sjøgrens syndrom, og vi har fremsat forslag om hjælp til folk med aggressiv paradentose, gratis tandlægebehandling til unge og billigere tandlæge til ældre.
Det er en meget høj pris.
I Dansk Folkeparti vil vi gerne gøre op med uligheden.
Vi skal hjælpe dem, der har behovet, men vi mener ikke nødvendigvis, at det skal være gratis for alle.
Vi vil meget gerne se på eksempelvis øget tilskud til tandpleje for trængte ældre, og vi vil også meget gerne se på, om der skal være et loft over egenbetaling, og hvordan vi får gjort de mange tilskudsordninger, der eksisterer i dag, overskuelige og mulige at komme i nærheden af.
Vi vil også gerne se på, om vi skal have indført en incitamentstruktur i forhold til regelmæssigt at gå til tandlæge, altså at du får en større andel af din regning betalt, hvis du passer dine forebyggende tandplejebesøg.
Der er masser, vi i Dansk Folkeparti gerne vil ændre på.
Vi mener også, at man skal gå videre ud ad den vej, vi allerede er begyndt at gå ud ad, nemlig at sygdomsfremkaldte tandproblemer ikke skal være forbundet med egenbetaling.
Vi indgik jo en aftale tilbage i 2018 om, at vi skulle drøfte modeller for den fremtidige organisering af voksentandplejen.
Der har været et arbejde i gang, men det er ad flere omgange blevet udsat.
Min opfordring skal derfor være: Lad os nu komme ud over stepperne og få forbedret det her område, for det er der behov for.
Tak for ordet.
Peder Hvelplund (EL), 2023-02-07:
Tak for det, og tak til ordføreren.
Det er, fordi ordføreren nu lige selv nævnte revision af voksentandplejen, og der har det jo ligesom ligget som forudsætning, at det skulle være udgiftsneutralt, altså at det ikke måtte medføre, at der blev tilført yderligere midler.
Og der ved jeg også, at da ordførerens tidligere partifælle eller tidligere kollega fru Liselott Blixt var i Folketinget, havde hun også stor opmærksomhed i forhold til det her spørgsmål, som netop også handlede om at sikre bedre mulighed også for socialt udsatte for at få tandbehandling, altså at fjerne egenbetalingen der.
Og der skal jeg bare høre, om det er Dansk Folkepartis opfattelse i dag, at der skal tilføres yderligere midler til voksentandplejen for at afskaffe flere dele af egenbetalingen der.
Mikkel Bjørn (DF), 2023-02-07:
Der skal i hvert fald kigges på området.
Men jeg skal så sige, at jeg ikke har siddet i parti med fru Liselott Blixt, så det skal jeg ikke rigtig kunne svare for.
Men jeg synes i hvert fald, det er vigtigt, at vi får undersøgt det her område til bunds og kigget på, om der er nogen områder, der skal indrettes på en mere hensigtsmæssig måde, sådan at folk får det, de har brug for, uden at vi ender med at pålægge det danske samfund markante øgede økonomiske udgifter.
Peder Hvelplund (EL), 2023-02-07:
Jeg medgiver, at det kan være en anelse forvirrende at finde ud af, hvilke partier man hver især har repræsenteret.
Men nu talte jeg til ordføreren med den kasket, der hedder ordfører for Dansk Folkeparti, og det er i relation til den egenskab, jeg henviser til fru Liselott Blixt, som jo tidligere har haft den kasket.
Men når nu man skal kigge på det, vil jeg bare godt høre ordføreren, om ordføreren så ikke vil svare klart på, om Dansk Folkeparti også er villig til at stille som krav, at der skal findes yderligere midler, så det ikke kun handler om at omfordele egenbetaling mellem forskellige grupper, men at det rent faktisk handler om, at dele af egenbetalingen skal afskaffes.
Anders Kronborg (S), 2023-02-07:
Tak for ordet.
Men hvis man skal gøre det kort, er det lovforslag, som vi skal behandle her, i virkeligheden en del af to grønne og ambitiøse aftaler, nemlig aftale om grøn skattereform og politisk aftale om en sprøjtemiddelstrategi for 2022-2026.
Der er således under den meget lange overskrift tale om endnu et vigtigt skridt i forhold til grønne initiativer.
Det mindsker vores CO 2 -udledning med 0,5 mio. t frem til 2025.
Det er således vigtige tiltag for at sikre en højere og ensartet CO 2 -afgift.
Med aftalen om en grøn skattereform har vi samtidig taget højde for, at erhvervslivet skal have den nødvendige tid til at omstille sig.
Derfor gennemføres der erhvervspolitiske lempelser samlet set for ca. 6 mia. kr., og de er indført fra 2021.
For det andet foreslås det at omlægge pesticidafgifterne.
Og her i Folketinget kan vi glæde os over, at der blandt Folketingets partier er en bred enighed om, at vi skal anvende så få sprøjtemidler som overhovedet muligt.
Det er vigtigt i forhold til vores sundhed.
Det er vigtigt, i forhold til at vi skal belaste vores miljø mindst muligt.
Derfor foreslås det konkret at nedsætte basisafgiften og samtidig forhøje afgiften på belastningsdelen i forhold til miljø og sundhed.
For det tredje er der en række tekniske justeringer.
Så alt i alt vil jeg sige på vegne af Socialdemokratiet, at vi synes, at det her lovforslag er et lille skridt, men dog et skridt tættere på 70-procentsmålsætningen, og Socialdemokratiet støtter forslaget.
Mikkel Bjørn (DF), 2023-02-07:
I det omfang, det er nødvendigt at finde yderligere midler for eksempelvis at sikre, at folk, der har fået behov for tandpleje eller tandlægehjælp som følge af eksempelvis sygdomme – som jeg nævner i min tale – er det klart, at så vil det være noget, vi er villige til at kigge på.
Men vi er ikke indstillet på, at det danske samfund eller danske borgere i det hele taget skal pålægges markante øgede udgifter som følge af det forslag.